Kirkon eettiset ohjeet

[**Kirkon eettiset ohjeet**](https://peda.net/joensuu/yp/hein%C3%A4vaaran-koulu/luokat-7-9/oppiaineet/oul/9lk-uo/etiikka/koott#top)

[**Miten toimia? Esimerkkejä arkipäivän valintatilanteista.**](https://peda.net/joensuu/yp/hein%C3%A4vaaran-koulu/luokat-7-9/oppiaineet/oul/9lk-uo/etiikka/koott/mteav#top)

* Myyjä antaa sinulle 10 euroa liikaa vaihtorahaa. Palautatko rahan vai pidätkö sen itselläsi?
* Odotat bussia kaatosateessa. Bussi on tulossa ja se on täynnä. Huomaat ettet välttämättä mahdu bussiin. Etuiletko?
* Kuvittele, että sinulla on jo ajokortti: Olet ajamassa autolla kotiin myöhään illalla. Muuta liikennettä ei juuri ole. Haluaisit kovasti kotiin. Ajatko ylinopeutta?
* Jätät polkupyöräsi huolimattomasti lukitsematta ja se varastetaan. Pyöräsi vakuutusehdoissa vaaditaan, että pyörä on lukittava joka kerta käytön jälkeen. Väitätkö korvausvaatimuksessasi, että lukitsit pyörän?

Pohdi hetki vastauksiasi, ennen kuin jatkat lukemista.

Ihminen joutuu joka päivä pienten eettisten valintatehtävien eteen. Millä perustella ratkaisu tehdään?
Ihmisen moraalikäsitykset ovat muotoutuneet monien vaikutteiden kautta.
Vanhemmat ovat opettaneet joitakin periaatteita lapsilleen, samoin koulu oppilaille. Jokainen kehittää kuitenkin oman tapansa toimia.

Kirkko ja Raamattu antaa myös ohjeita. Yleispätevä ohje on: **Rakasta lähimmäistäsi.** Mitä se tarkoittaa käytännössä?
On hyvä pitää silmällä sitä, **onko valinnoistamme haittaa toiselle ihmiselle.** Kyky asettua toisen ihmisen asemaan, on tärkeä osa ihmisyyttä.

Esimerkiksi myyjän antaman ylimääräisen 10 euron setelin voi perustella pitävänsä itsellään sillä, ettei se ole iso raha kaupan kassavirrassa. Mutta pienen liikkeen yksityisyrittäjän kassavirrassa se voi olla tuntuva raha, joka on pois yrittäjän palkasta. Isoissa marketeissa taas kassasta vastaava myyjähenkilö voi joutua tukalaan paikkaan, jos pohjakassassa on vajetta. Tällöin toiminnasta on aiheutunut haittaa toiselle ihmiselle. Kyse on myös eettisestä periaatteesta: Tuo raha ei kuulu minulle.

Kymmenen euron seteli ei vaaranna kenenkään henkeä, toisin kuin ylinopeus, jolla voi olla ratkaiseva vaikutus jarrutusmatkaan, kun auton eteen ilmestyy jotakin yllättävää. Tuolloin kyse voi olla ihmishengestä. Silti lukuisat ihmiset ajavat pientä ylinopeutta toistuvasti. Miksi? Tätä perustellaan sillä, että kaikkihan niin tekevät. Tällä syyllä perustellaan monta muutakin pikkurikettä.

Aina väärä toiminta ei kohdistu suoraan yksittäiseen ihmiseen. Vakuutusmaksut ovat suuret ja se kismittää. Siksi ihmiset antavat usein väärää tietoa korvaushakemuksissaan, sillä maksetuille vakuutusmaksuille halutaan vastinetta. Samalla vakuutuspetokset ovat selkeä osatekijä sille, miksi vakuutusmaksut ovat suuret ja korvausehdot tiukat.

[**Ohjeita Raamatusta: Rakkauden kaksoiskäsky**](https://peda.net/joensuu/yp/hein%C3%A4vaaran-koulu/luokat-7-9/oppiaineet/oul/9lk-uo/etiikka/koott/ohjeita-raamatusta#top)

Yleispätevä ohje lähimmäisen rakastamisesta kuuluu Jeesuksen antamaan kaksoiskäskyyn:

*”Rakasta Herraa, Jumalaasi, koko sydämestäsi, koko sielustasi ja mielestäsi ja koko voimallasi. Rakasta lähimmäistä kuten itseäsi.” (Mark. 12:30-31)*Mitä rakastamisella tarkoitetaan?
Kreikan kielessä on useampi sana rakkaudelle. Esimerkiksi miehen ja naisen välistä rakkautta kutsutaan sanalla *eros*.
Vanhempien rakkaus lasta kohtaan, sisarusten välinen rakkaus tai vaikkapa Jumalan rakkaus ihmistä kohtaan on *agape*-rakkautta.
Lisäksi on *filos*, joka löytyy sanasta filosofia - viisauden rakastaminen.
Filantropia taas tarkoittaa ihmisrakkautta tai ihmisystävällisyyttä, sillä tarkempi suomennos on sanalle filos on ystävä.

Filantropialla viitataan ajattelutapaan, joka uskoo ihmisten hyvyyteen. Se on pyyteetöntä ja universaalia, kansallisuudet ja rodut ylittävää lähimmäisen rakastamista. Tehdessään hyvää kanssaihmisilleen ihminen on yhteistyössä Jumalan kanssa. Tehdylle ystävälliselle teolle ei odoteta saavan vastapalvelusta. Kyse on palvelevasta rakkaudesta.
Rakkaus ei ole siis vain tunne, vaan myös tekoja toisen puolesta.

Lähimmäisiä eivät ole vain meille läheiset, tutut ihmiset, vaan ihan jokainen ihminen maailmassa ansaitsee tulla kohdelluksi hyvin, jopa pahantekijä.
Kristus kehotti rakastamaan jopa vihamiehiä.

[**Vuorisaarna: Rakastakaa vihamiehiänne**](https://peda.net/joensuu/yp/hein%C3%A4vaaran-koulu/luokat-7-9/oppiaineet/oul/9lk-uo/etiikka/koott/vrv#top)

Vuorisaarna on kokelma Jeesuksen puheita. Niissä hän antaa ohjeita oikeaan toimintaan.


RAKASTAKAA VIHAMIEHIÄNNE (Matt.5:38-48)

*Teille on opetettu: 'Silmä silmästä, hammas hampaasta.' Mutta minä sanon teille: älkää tehkö pahalle vastarintaa. Jos joku lyö sinua oikealle poskelle, käännä hänelle vasenkin. Jos joku yrittää oikeutta käymällä viedä sinulta paidan, anna hänelle viittasikin. Jos joku vaatii sinut mukaansa virstan matkalle, kulje hänen kanssaan kaksi.*
*Anna sille, joka sinulta pyytää, äläkä käännä selkääsi sille, joka haluaa lainata sinulta.*

*Teille on opetettu: 'Rakasta lähimmäistäsi ja vihaa vihamiestäsi.'*
*Mutta minä sanon teille: rakastakaa vihamiehiänne ja rukoilkaa vainoojienne puolesta, jotta olisitte taivaallisen Isänne lapsia. Hän antaa aurinkonsa nousta niin hyville kuin pahoille ja lähettää sateen niin hurskaille kuin jumalattomille.*

*Jos te rakastatte niitä, jotka rakastavat teitä, minkä palkan te siitä ansaitsette? Eivätkö publikaanitkin tee niin?*
*Jos te tervehditte vain ystäviänne, mitä erinomaista siinä on? Eivätkö pakanatkin tee niin?*
*Olkaa siis täydellisiä, niin kuin teidän taivaallinen Isänne on täydellinen.*

[**TEHTÄVÄ 1:**](https://peda.net/joensuu/yp/hein%C3%A4vaaran-koulu/luokat-7-9/oppiaineet/oul/9lk-uo/etiikka/koott/teht%C3%A4v%C3%A42#top)

On hyvä huomata myös rakkauden kaskoiskäskyn loppu: Rakasta lähimmäistä kuin *itseäsi.* Itseäänkin kuuluu rakastaa. Miten?

[**TEHTÄVÄ 2:**](https://peda.net/joensuu/yp/hein%C3%A4vaaran-koulu/luokat-7-9/oppiaineet/oul/9lk-uo/etiikka/koott/teht%C3%A4v%C3%A4#top)

Katso alla oleva video Luontoretkellä, joka käsittelee 8. käskyä: älä varasta.
a) Pohdi: Mitä videon tarinassa varastetaan ja keneltä? Kenelle lankeaa asian rahallinen menetys?
b) Entä itse videon lopussa oleva tapahtuma. Onko sekin varastamista?

<https://www.youtube.com/watch?v=gCkNsHwOOgs&t=6s>

[**Kultainen sääntö**](https://peda.net/joensuu/yp/hein%C3%A4vaaran-koulu/luokat-7-9/oppiaineet/oul/9lk-uo/etiikka/koott/kultainen-s%C3%A4%C3%A4nt%C3%B6#top)

Vastavuoroisuuden “kultainen sääntö” löytyy monista eri uskonnoista ja kulttuureista: *toimi muita kohtaan niin kuin toivot muiden toimivan itseäsi kohtaan.*Kultaista sääntöä voi toteuttaa vaikkapa koulussa: jos haluat keskittyä tehtäviisi tunnilla rauhassa, anna itsekin muille työrauha. Mieti miltä kiusaaminen voisi tuntua itsestäsi ja puutu asiaan, jos näet muita kiusattavan. Anna apua, jos sinulta sitä pyydetään. Varmaan itsekin toivoisit saavasi apua, kun sitä tarvitset.

**”KULTAINEN SÄÄNTÖ” MAAILMAN USKONNOISSA**

JUUTALAISUUS

Älä tee toiselle, mitä et halua hänen tekevän Sinulle.

(Rabbi Hilel, Sabbat 31a)

KRISTINUSKO

Kaikki, minkä tahdotte ihmisten tekevän teille, tehkää te heille.

(Matteus 7:12; Luukas 6:31)

HINDULAISUUS

Toista kohtaan ei pidä toimia tavalla, joka tuntuisi itsestä epämiellyttävältä. Tämä on moraalin ydin.

(Mahabharata XIII.144.8)

KUNFUTSELAISUUS

Mitä et toivo itsellesi, älä tee myöskään toiselle.

(Kunfutse, Keskusteluja 15,23)

JAINALAISUUS

Ihmisen tulisi vaeltaa osoittaen välinpitämättömyyttä maallisia asioita kohtaan ja kohdella kaikkia eläviä niin kuin haluaisi itseään kohdeltavan.

(Sutrakritanga I.11.33)

BUDDHALAISUUS

Olotila, joka ei miestäni ole miellyttävä eikä mukava, ei ole sitä toisellekaan. Kuinka voisin edellyttää toiselta sellaista, mikä ei itseäni miellytä tai ilahduta?

(Samyutta Nikaya V, 353.35 -354.2)

ISLAM

Kukaan teistä ei ole uskova, jollei hän toivo veljelleen samaa

kuin itselleen.

(40 hadithia eli Muhammedin sanontaa, an-Nawawi 13:sta)

[**Kanonit - Kirkolliskokousten antamia ohjeita**](https://peda.net/joensuu/yp/hein%C3%A4vaaran-koulu/luokat-7-9/oppiaineet/oul/9lk-uo/etiikka/koott/kkao#top)

**Kanonit** ovat vanha kokoelma sääntöjä ja opetuksia käytännön elämään.
Ne ovat kirkolliskokousten muotoilemia.
Vanhojen kanonien soveltaminen uusilla alueilla ja uusissa tilanteissa voi olla ongelmallista.

[**Ismo Leikola - Kultainen sääntö**](https://peda.net/joensuu/yp/hein%C3%A4vaaran-koulu/luokat-7-9/oppiaineet/oul/9lk-uo/etiikka/koott/ilks#top)

<https://www.youtube.com/watch?v=8UWTJDjRX2E&t=11s>